«Налшык-2016»-м щIидзащ
КъБР-м и Музыкэ театрым и гупэм деж иIэ утыкум щэбэт кIуам Iэтауэ къыщызэIуахащ «Налшык-2016» — фестивалхэм я япэ дунейпсо кинофестивалыр.
— Мы фестивалыр Налшык къалэм зэрыщекIуэкIыр гуапэщ. Къэбэрдей-Балъкъэрым щыпсэухэм абы и фIыгъэкIэ Iэмал фиIэщ дунейпсо кинофестивалхэм нэхъыфIу къыщалъыта фильмхэм феплъыну, — жиIащ УФ-м и Кинематографистхэм я зэгухьэныгъэм и секретарь, Урысейм кинематографие щIэныгъэхэмрэ гъуазджэхэмкIэ и академием и академик Новожилов Сергей зэхыхьэр къыщызэIуихым.
Утым и кIыхьагъкIэ ирадза алэрыбгъу плъыжьым ирикIуэну, къызэхуэсахэм я Iэгуауэм щIэту, чэзууэ ирагъэблэгъащ республикэпсо, урысейпсо, дунейпсо киногъуазджэм хэлъхьэныгъэфI хуэзыщIа режиссёрхэр, актёрхэр, продюсерхэр, сценаристхэр. Япэу и цIэ ираIуащ УФ-ми КъБР-ми щэнхабзэмкIэ щIыхь зиIэ я лэжьакIуэ, КъБР-м и Кинематографистхэм я зэгухьэныгъэм, республикэм ЩэнхабзэмкIэ и фондым, «Налшык — НОТР» телекомпанием я унафэщI, фильми 150-м нэблагъэ тезыха, тхылъ 12 зи Iэдакъэ къыщIэкIа, дамыгъэ лъапIэ куэд зыхуагъэфэща Вэрокъуэ Владимиррэ абы и щхьэгъусэ, режиссёр Марти-
росовэ Варварэрэ. КъыкIэлъыкIуэу ирагъэблэгъащ УФ-м гъуазджэхэмкIэ щIыхь зиIэ и лэжьакIуэ, режиссёр, ак-тёр, продюсер Фырэ Руслан, КъБР-м щIыхь зиIэ и артист, республикэм щэнхабзэмкIэ и министр Къумахуэ Мухьэдин, УФ-ми КъБР-ми щIыхь зиIэ я артистхэу Балъкъыз Валерэрэ Шыбзыхъуэ Басиррэ, КъБР-м щIыхь зиIэ и артистхэу Балъкъэр Юрий, КIэмыргуей Валентин, Лу Рэмэзан, Хьэщэ Къанщобий, Мирзоев СулътIан, Мысост Вадим, КъБР-м и цыхубэ артисткэхэу Хьэмыку Жаннэрэ Щэрмэт Людмилэрэ, КъБР-м щIыхь зиIэ и артисткэ Кулиевэ Элизат, Мамаевэ ФатIимэ, режиссёр, сценарист, уэрэджыIакIуэ Хъыжьрокъуэ СулътIан, абы и «По небу босиком» фильмым щыджэгуахэу Къардэн Аслъэн, Кокаев Алан, Къэрэгъул Миланэ, ЩоджэнцIыкIу Алий и цIэр зезыхьэ Къэбэрдей къэрал драмэ театрым и артист Хьэмырзэ Ахьмэд сымэ.
КъыкIэлъыкIуэу алэрыбгъу плъыжьым ирикIуащ Осетие Ищхъэрэ — Аланием гъуазджэхэмкIэ щIыхь зиIэ и лэжьакIуэ, кинорежиссёр Гаспарянц Рафаэль, а республикэм щыщ кинооператор Немысский Михаил, Ригэ къалэм къикIа актёр Залакс Эдийс, Китайм и актёр Ван Дин, киноактрисэ цIэрыIуэ Арзамасовэ Лизэ, иджыблагъэ траха «Омнибус» фильмым лIыхъужь нэхъыщхьэу щыджэгуа актёр Колосов Максим, уэрэджыIакIуэ, режиссёр, сценарист Бочкарёвэ Наталье, УФ-м и цIыхубэ артист Чернов Юрий, СССР-м и Къэрал саугъэтыр зыхуагъэфэща, УФ-м и цIыхубэ артисткэ Гвоздиковэ Наталье, адыгэхэм (шэрджэсхэм) ятеухуа фильм зыбжанэ зи Iэдакъэ къыщIэкIа продюсер, режиссёр, сценарист Нэгъаплъэ Аскэрбий, «Небесное кочевье» фильмым и режиссёр Абдыкалыков Мирлан (Къыргъыз), «Анклав» фильмым роль нэхъыщхьэр зэрыщигъэзэщIам папщIэ дунейпсо саугъэт лъапIэхэр зыхуагъэфэща Мур Деннис (Сербие), «С осенью в сердце» фильмым и режиссёр Параджанов Георгий (Урысей), Германием и Къэрал саугъэтым и лауреат, Урысейм и цIыхубэ артисткэ Лужинэ Ларисэ, Урысейм и цIыхубэ артист, УФ-м и Къэрал саугъэтым и лауреат Шакуров Сергейрэ абы и щхьэгъусэ икIи и продюсер Екатеринэрэ. Апхуэдэу къызэхуэсахэм ирагъэцIыхуащ фестивалым и программэм и унафэщI, абы щагъэлъэгъуэну фильмхэр къыхэзыха Жуков Александр, фестивалым и пресс-IуэхущIапIэм и унафэщI Шныровэ Ольгэ, кинокритик, документальнэ фильм зыбжанэ зи Iэдакъэ къыщIэкIа Шемякин Андрей, Урысей киногъуазджэм хэлъхьэныгъэфI хуэзыщIа артист куэдым я сурэтхэр зи Iэдакъэ къыщIэкIа сурэтыщI Шагов Игорь. Къыхэгъэщыпхъэщ фестивалыр щекIуэкI махуэхэм ирихьэлIэу Шаговым и лэжьыгъэхэр КъБР-м и Музыкэ театрым зэрыщагъэлъагъуэр.
КъБР-м и Правительствэмрэ ЩэнхабзэмкIэ и министерствэмрэ «Налшык-2016» фестивалхэм я дунейпсо кинофестивалыр ирагъэкIуэкIыну Iэмал зэрыратам папщIэ фIыщIэ яхуищIа нэужь, утым щызэхуэсахэр Новожилов Сергей Музыкэ театрым иригъэблэгъащ, мы махуэхэм ягъэлъэгъуэну фильмхэм щыщ пычыгъуэхэм хигъэгъуэзэну.
— Си дежкIэ мыхьэнэшхуэ иIэщ илъэсибл дэкIауэ Налшык къалэм къызэрытезгъэзэжам. Гуапэщ Урысейм Кином и илъэсым къыхэтлъхьа дунейпсо кинофестивалым ирихьэлIэу си хъуэпсапIэр къызэрызэхъулIар. ЕхъулIэныгъэ фиIэну, зэфIэкI къэвгъэлъэгъуэну сынывохъуэхъу. Дунейпсо кинофестиваль зэмылIэужьыгъуэхэм пашэу къыщалъыта, саугъэтхэр зыхуагъэфэща фильм гъэщIэгъуэнхэм мы махуэхэм федгъэплъыну ди мурадщ, — жиIащ Новожиловым.
КъБР-м и Iэтащхьэм и Администрацэм и УнафэщI Къуэдзокъуэ Мухьэмэд къахуеджащ кинофестивалым кърихьэлIа хьэщIэхэм, республикэм исхэм КIуэкIуэ Юрий зэрызахуигъазэ тхыгъэм.
Кинофестивалым и программэм хагъэхьа фильмхэм, абы ирагъэблэгъахэм я лэжьыгъэхэм щыщ пычыгъуэхэм къызэхуэсахэр ирагъэплъащ. Апхуэдэхэщ «Аул Бастунджи», «Поп», «Вертикаль», «Анклав» фильмхэр, нэгъуэщIхэри.
Гуапэт Вэрокъуэ Владимир, Фырэ Руслан, Лужинэ Ларисэ, Къумахуэ Мухьэдин, Залакс Эдийс, Гвоздиковэ Наталье, Ван Дин, Хъыжьрокъуэ СулътIан, Арзамасовэ Лизэ, Кулиевэ Элизат, Чернов Юрий сымэ усэ къызэреджэм, уэрэд зэрыжаIэм укIэлъыплъыну. ХьэщIэхэм фIыщIэ хуащIащ фестивалыр къызэзыгъэпэщахэм икIи пса-лъэ гуапэ куэд жаIащ республикэм щыпсэухэр дахэу къазэрыIущIам папщIэ. КърихьэлIахэм я нэгу зрагъэужьащ уэрэджыIакIуэ Текуев Амур, дуней псор зэрыгушхуэ «Кабардинка», «Балкария» къэрал къэфакIуэ ансамблхэм.
ТЕКIУЖЬ Заретэ.
